philips bijder gratien godts coninck
van castillien, van arragon van leon etc. doen te wetene dat
wij hebben ontfanghen die supplicatie van jan willems deurwerder
van onsen raede geordonneert in brabant, inhoudende dat hij van
wegen onse lieve ende getrouwe raedt ende procureur generael van onsen
voors. raede is geapprehendeert, om dat hij wesende over eenighen tijdt
binnen onser stadt van loven, in executie, soude geprofereert hebben
eenighe injurieuse woorden, hadde gesproecken, soo tegens die wethouderen
der selver stadt, als die voors. raedt ende procureur generael,
als te weten dat hij soude geseyt hebben, dat die heerkens van loven
maer een hoop fielten ende rabauwen en waeren ende dat hij van hun
midtsgaders vanden voors. raedt ende procureur generael tonder
reverentie gesproecken den bruijt ende jeert hadde, waer van
hebbende die voors. suppliant versocht abolitie, soo uuijt dijen hij de
voors. woirden hadde gesproecken uuijt dronckenschap gelijck die
propoosten genoech sijn uuijtwijsende, midts dat imant nuchter ende
bij sulcx nijet en soude doen, als dat het gene hij soude mogen geseijt
hebben, hem hertelijcke leet was, ende dat hij die van de voors. magistrat
onser stadt van loven, was houdende voor seer treftelijcke ende
eerlijcke edelluijden, mannen van qualiteijt ende seer goede reputatie,
soo hij oock dede den voors. raedt ende procureur generael soo is evenwel
opde voors. requeste gehoirt die selven raedt ende procureur generael
geappoincteert nihil waerdoor die voors. suppliant is genoot-
saeckt geweest inder saecke t’antwoirden om nijet versteken te
wordden, ende want die voors. suppliant verhoopt onsen voors.
raede die gelegentheijt vander saecken naerder sal gelieven inne te
sien ende dat die voors. suppliant alreede ontrent sesse weken
heeft gevangen geseten tot zijn groot verdriet, schaede, ende interest
van vrouwe ende kinderen, waerdoor de pijlijckheijt des suppliants
tonghe ondercorrectie genoech is gestraft, soo namp hij andermael
zijne toevlucht tot ons oijtmoedelijck biddende hem ter saecke van t’gene
voors. is te verleenen brieven van abolitie in forma daer toe dienende,
waeromme soo eest dat wij desen aengesien ende ierst hier op
gehoort d’officie fiscael, genegen wesende ter beden des voors. suppliants
ende willende hem in desen gracie ende genade prefereren voor rigeur
van rechte, besundere ter eeren ende reverentie vande bittere
passie die onsen heere jesus christus voor die salicheijt vande menschelijcke
geslachte aenden houte des heijligen cruijce op alsulckenen dach als heden
geleden heeft, hebben den selve suppliant quijtgeschouwen ende vergeven,
schellen quijte ende vergeven uuijt sunderlingher gratien bij desen onsen
brieve allen t’gene hij ter causen voors. ende des daeraff dependeert
tegens ons ende justicie eenischsints misdaen ende misbruijckt mach
hebben, ende hebben t’voors. proces teghen den voors. suppliant
uuijt saecken voors. bij onsen voors. procureur generael begonst, geheel
geaboleert, ende te nijette gedaen, aboleren ende doen te nijette bij desen
hem stellende in sulckenen staet als hij was voorde toecompste van
t’gene voors. is, ende imponeren hierop onsen voors. procureur generael
ende allen anderen onsen ende onser vassallen ende der smaelre
heeren rechteren, justicieren, ende officieren wie zij zijn een
eeuwich geswijch ende silencie, behoudelijck dat den voorschreven
suppliant gehouden wordt te refonderen ende betaelen de redelijcke
costen van justicie, hieromme alreede gedaen ende boven dijen te
betaelen eene amende van vijfftich gulden tot onsen proffijte, ende
tot dijen vande voors. injurien, revocatie te doen voorde commissarissen
inder saecke gedeputeert alles ter taxatie ende moderatie van
onsen seer lieven ende getrouwen die cancellier ende luijden
van onsen raede geordonneert in brabant die wij daertoe
gecommitteert hebben ende committeren bij desen, ontbieden
daeromme, ende bevelen, den selven onsen cancellier ende raedtsluijden,
onsen procureur generael, drossardt van brabant, meyer van loven
amptman van bruessele schoutetten van antwerpen ende
vanden bossche ende allen anderen onsen ende onser
vassallen, ende der smaelre heeren, rechteren justicieren ende
officieren dat die voors. amende civile ende costen van
justicie getaxeert ende betaelt zijnde in handen vanden gene
daer ende alsoo dat behooren sal, in ende aen yegelijck van hun
doen, ende laeten ende gedoogen den voors. suppliant van deser
onser tegenwoordiger gratien, quijtscheldinge, pardon ende
abolitie inder vuegen ende manieren boven verhaelt peijselijck
ende vredelijck genieten, ende gebruijcken, sonder hem nu noch in
toecomende tijde daer inne te doen oft te laeten geschieden
eenich $$$ hinder stoot oft letsel in lijve noch in goeden ter contrarien,
want ons alsoo gelieft ende des t’oirconden hebben wij onsen zegel
hier aen doen hanghen, gegeven binnen onser stadt van bruessele den
achtentwintichsten april int jaer ons heeren duijsent, sessehondert
negentwintich, van onsen rijcke het achtste, onder opde plijcke
stondt bijden coninck ende was ondertekent defren ende waeren
de voors. brieven gesegelt met eenen gereeden wasschen segele uuijthangende
in gruenen zijde snoere in dobbelen sterte van parquemente.
concordat cum originali
de witte